Diari Oficial de la Generalitat Valenciana


Sumari del DOGV 9214, del 12-11-2021 (2021/11291)

DECRET 178/2021, del Consell, de 5 de novembre, d'aprovació de les bases reguladores per a la concessió directa de subvencions als ajuntaments per al desenvolupament del projecte «Borses de cura professional per a famílies amb filles i fills menors de 14 anys».
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9214

Data del DOGV
:   12-11-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/11027


Data del document
:   05-11-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * administració local
    * protecció de la infància
    * ajuda pública

DECRET 178/2021, del Consell, de 5 de novembre, d'aprovació de les bases reguladores per a la concessió directa de subvencions als ajuntaments per al desenvolupament del projecte «Borses de cura professional per a famílies amb filles i fills menors de 14 anys». [2021/11238]  
El Govern d'Espanya va declarar l'estat d'alarma per a la gestió de la crisi sanitària ocasionada per la Covid-19 en tot el territori nacional mitjançant el Reial decret 463/2020, de 14 de març, i les seues successives pròrrogues.  
Aquesta pandèmia, per la facilitat de contagi, ràpida extensió i greus o fatals conseqüències, ha generat un extraordinari problema de salut pública global que ha tingut com a conseqüència l'adopció de mesures sanitàries i de limitació de drets per a la ciutadania sense precedents, a fi de respondre de manera efectiva i de protegir la salut de la població, sobretot dels col·lectius socials més vulnerables.  
  
L'impacte que ha tingut i continua tenint aquesta situació excepcional obliga al fet que les administracions públiques, en l'àmbit de les seues competències, adopten amb la màxima celeritat mesures tendents a pal·liar els efectes de la crisi econòmica i social que està patint la nostra societat.  
Concretament, en l'àmbit laboral i de cures, les restriccions de mobilitat i els tancaments de centres educatius està incidint de manera específica i negativa en la vida laboral, personal i familiar, especialment de les dones, perquè que són elles les que de manera majoritària assumeixen la càrrega de cures familiars i domèstiques.  
Segons es desprén de l'estudi publicat per ESADE (2020) «Covid-19 i desigualtat de gènere a Espanya», més de dos terços de les mares espanyoles s'han vist obligades a quedar-se a casa mentre s'aplicaven les mesures de distanciament social, siga perquè treballaven en sectors no essencials o perquè no treballaven, i han assumit la majoria de les tasques addicionals de cura infantil, s'han reforçant les normes tradicionals de gènere i també han vist potencialment perjudicades les seues perspectives laborals a llarg termini. Així mateix, a causa del tancament de centres educatius, moltes mares s'han vist forçades a reduir les seues jornades o sol·licitar baixes per a cuidar els fills.  
Únicament en al voltant del 13 % de les llars espanyoles amb xiquets o xiquetes menors de 16 anys, el pare s'ha convertit en el principal encarregat de cuidar-los perquè ell mateix s'ha vist obligat a romandre a casa, mentre la seua parella treballava en una ocupació essencial.  
Així, tal com es desprén de l?«Anàlisi sociològica des de la perspectiva de gènere dels efectes de la pandèmia sobre la (re)conciliació durant el temps de confinament», publicat per la Universitat de València (2020), la situació viscuda en les unitats familiars durant el confinament té molta relació amb el que ja es donava en cadascun d'aqueixes llars amb caràcter previ, encara que la reclusió en les llars va servir en general d'element amplificador de les diferències i desajustaments preexistents. En aquelles famílies on ja es partia d'una situació desigual es va reforçar la bretxa de gènere en el treball reproductiu a pesar que els homes passaren a desenvolupar més tasques que abans.  
  
A conseqüència de tot això, la crisi sanitària i econòmica provocada per la pandèmia ha disparat la bretxa de gènere en l'ocupació fins a màxims que no es veien des dels anys previs a la crisi financera de 2008, segons les dades de l'Institut Nacional d'Estadística. A Espanya, segons l'EPA del quart trimestre de 2020, la desocupació femenina va créixer en quasi tres punts (del 15,7 % al 18,39 %), situant-se quatre punts percentuals per damunt de la dels homes (14,39 %).  
L'emergència del coronavirus ha propiciat que la taxa d'atur haja aconseguit aquest últim any quotes d'atur que no es veien des de 2016, cosa que ha afectat especialment les dones, ja que la desocupació entre les treballadores ha crescut més del doble respecte dels homes, segons dades del Ministeri de Treball i Seguretat Social.  
  
Aquesta situació fa que, després de l'alçament de les mesures de confinament, la seua reincorporació al lloc de treball acabe sent més lenta respecte als homes, si no impossible, en carregar amb més responsabilitats.  
De tot l'anterior s'ha derivat una situació d'emergència, l'impacte econòmic de la qual no té precedents en la història, i que requereix, en nom de l'interés públic, que els poders públics adopten urgentment polítiques actives que secunden, incentiven, promocionen i emparen una efectiva igualtat entre dones i homes en la societat post-pandèmia, incentivant polítiques de suport, especialment dirigides a les dones, per a tornar al mercat laboral, tant en el foment de la cerca activa d'ocupació com en la formació per a l'adquisició de les capacitats necessàries, tant professionals com digitals.  
Això justifica l'emergència de la necessitat d'afavorir la conciliació de les famílies amb xiquetes, xiquets i joves menors de 14 anys des d'un enfocament d'igualtat entre homes i dones, alhora que crear ocupació de qualitat en el sector de les cures, i dignificar i certificar l'experiència professional de cura no formal.  
En el marc del context descrit, la Secretaria d'Estat d'Igualtat i contra la Violència de Gènere del Ministeri d'Igualtat ha aprovat el Pla Corresponsables. Una nova política pública que té per objecte iniciar el camí cap a la garantia de la cura com un dret a Espanya des de l'òptica de la igualtat entre dones i homes, a l'empara de l'article 44 de la Llei orgànica 3/2007, de 22 de març, per a la igualtat efectiva de dones i homes, i des d'un enfocament de garantia de drets universals, al marge de la condició laboral de les persones beneficiàries. Aquesta política adquireix una rellevància major en el context de la crisi sanitària mundial que està incidint de manera específica i negativa en la igualtat de gènere i en els drets de les dones; entre altres qüestions, per l'esmentada especial incidència de les restriccions de mobilitat i els tancaments de centres educatius en la vida laboral, personal i familiar.  
  
Les mesures de conciliació, en el seu recorregut històric, s'han centrat principalment en el naixement i els primers mesos de vida, amb permisos per naixement, acolliment o adopció; permisos de lactància d'obligada negociació amb l'empresa i reduccions de jornada o excedències no retribuïdes. Tots aquests, recursos parcials que es limiten a períodes concrets i que impacten en les carreres professionals de les dones, sense abastar de manera global i amb una perspectiva més àmplia les cures. A més, en general, les mesures no atenen a les necessitats específiques dels diversos models de família (llars monoparentals, per exemple) o dels col·lectius més vulnerables; tampoc a la flexibilització de les jornades i els llocs de treball, excepte en determinats àmbits concrets.  
Per tot això, el desafiament es troba a dissenyar sistemes integrals de cura des d'una perspectiva de gènere, interseccional i de drets humans que promoguen la corresponsabilitat entre dones i homes, administracions públiques, empreses, famílies i comunitat. Sistemes que incloguen polítiques articulades sobre el temps, els recursos, les prestacions i els serveis públics universals i de qualitat, per a satisfer les diferents necessitats de cura de la població, com a part dels sistemes de protecció social i des d'una concepció que eleve el dret a la cura al rang i protecció d'altres drets humans al nostre país.  
  
El Ministeri d'Igualtat concep així el Pla Corresponsables com una política llavor que permeta articular mecanismes en col·laboració amb les comunitats autònomes i les ciutats de Ceuta i Melilla per al suport específic de les necessitats de conciliació de les famílies amb xiquetes, xiquets i joves menors de 14 anys; així com amb altres eixos d'actuació relacionats amb la creació d'ocupació, la dignificació i el reconeixement de l'experiència professional de cures, la sensibilització en matèria de corresponsabilitat i l'articulació de bases informatives de recursos disponibles en aquest camp.  
En concret, per a aconseguir els esmentats objectius, el Pla Corresponsables proposa una sèrie actuacions estructurades en tres tipus de projectes que denomina «Borses de cura professional per a famílies amb filles i fills menors de 14 anys», «Creació d'Ocupació de Qualitat» i «Acreditació de l'experiència de cura no professional».  
El primer dels projectes, «Borses de cura professional per a famílies amb filles i fills menors de 14 anys», consisteix en l'habilitació de serveis de cura professional de qualitat -i amb garantia de drets laborals dels professionals que presten els seus serveis en aquest marc-, de xiquetes, xiquets i joves menors de 14 anys, que poden prestar-se bé en domicili per un nombre determinat d'hores setmanals, o bé en dependències públiques convenientment habilitades a aquest efecte.  
D'entre les dues vies possibles de desenvolupar aquest projecte, la Generalitat ha considerat més oportú subvencionar l'execució dels serveis de cura professional en dependències públiques, i descartar en aquestes ajudes l'opció de prestar aquests serveis en domicilis particulars.  
El segon dels projectes, «Creació d'Ocupació de Qualitat», inclou dos tipus d'actuacions: d'una banda, el foment de l'ocupació de persones joves, que tenen una sèrie de perfils professionals, en les borses de cures; i d'altra banda, l'establiment de convenis amb el SEPE o els organismes d'ús de caràcter autonòmic a fi de fomentar la inclusió en les bosses de cura de les persones amb experiència professional en el sector de les cures formals i informals, especialment dones majors de 45 anys.  
En aquest sentit, el Servei Valencià d'Ocupació i Formació, LABORA, ofereix serveis públics gratuïts que faciliten a les persones l'accés, el manteniment i la millora de l'ocupació en condicions d'igualtat; així mateix, satisfà als ocupadors les seues necessitats d'ocupació, en l'àmbit de la Comunitat Valenciana, actuant en els àmbits competencials de l'orientació laboral, la formació professional per a l'ocupació, el foment de l'ocupació i la intermediació laboral. A aquests efectes, LABORA disposa d'una xarxa de centres distribuïts territorialment en tota la Comunitat Valenciana, amb dades centralitzades, per la qual cosa les entitats que hagen de realitzar les contractacions poden utilitzar l'Espai Labora corresponent.  
Finalment, el tercer dels projectes, «Acreditació de l'experiència de cura no professional» consisteix en l'establiment de mecanismes d'acreditació o homologació per a la certificació de les competències professionals en matèria de cura per part de persones amb experiència en el mercat de treball no professional (o els qui puguen acreditar, familiarment, una dedicació a les cures homologable a l'experiència professional), de manera senzilla i accessible. Actuacions tals que s'emmarquen en les competències atribuïdes a la Conselleria d'Educació, Cultura i Esport, per la qual cosa queden fora de l'àmbit de regulació d'aquest decret.  
Conformement amb això, aquest decret té per objecte establir les normes reguladores per a la concessió directa, amb caràcter excepcional, de subvencions per al desenvolupament del Pla Corresponsables de la Secretaria d'Estat d'Igualtat i contra la Violència de Gènere del Ministeri d'Igualtat, quant a l'habilitació de serveis de cura professional de qualitat, de xiquetes, xiquets i joves menors de 14 anys, que puguen prestar-se en dependències públiques convenientment habilitades a aquest efecte, complint amb les garanties sanitàries; tot això en el marc de la situació excepcional derivada de la Covid-19.  
L'article 22.2.c de la Llei 38/2003, de 17 de novembre, general de subvencions, estableix la possibilitat de concedir excepcionalment de manera directa subvencions quan s'acrediten raons d'interés públic, social, econòmic o humanitari, o altres ben justificades que dificulten la seua convocatòria pública.  
Per part seua, l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores d'aquestes subvencions, així com els tràmits que han de desenvolupar-se durant el procediment d'elaboració, i s'assenyala que aquestes bases no tindran la consideració de disposicions de caràcter general.  
No hi haurà, per tant, comparació de les sol·licituds presentades, ni criteris de valoració per a establir una prelació entre aquestes.  
En aquest cas, queda justificat com cal tant el caràcter singular de la subvenció com les raons que acrediten l'interés públic i social, així com les que justifiquen la dificultat de la seua convocatòria pública, perquè aquestes deriven de la naturalesa excepcional, única i imprevisible dels esdeveniments que les motiven, com és una pandèmia mundial, i de la necessitat que els poders públics posen totes les mesures al seu abast per a superar-la o, almenys, minimitzar els seus efectes en la població. Així, les actuacions establides en aquest decret constitueixen mesures d'interés general que, d'altra banda, no poden deixar-se a la voluntat o capacitat econòmica de cada entitat local.  
La Generalitat, mitjançant la concessió directa de les ajudes, fa costat als municipis amb menors de 14 anys perquè, amb independència de la seua capacitat econòmica, puguen posar en marxa mesures d'interés general per a facilitar la incorporació al treball o la formació per a l'ocupació a les persones responsables dels menors de 14 anys, en l'àmbit de la Comunitat Valenciana. La mesura té també interés econòmic i social perquè va dirigida a la contractació de persones joves i, especialment, dones majors de 45 anys, les quals constitueixen col·lectius molt afectats en termes de desocupació per la crisi econòmica i sanitària.  
  
Les subvencions es financen amb càrrec a la dotació de 25.552.278,08 € procedents del Ministeri d'Igualtat, compromesos a favor de la Generalitat mitjançant la Resolució de la Secretaria d'Estat d'Igualtat i contra la Violència de Gènere, per la qual s'aprova la distribució de crèdits derivada de l'Acord de Conferència Sectorial, de 19 d'abril de 2021, en el Marc del Pla Corresponsables.  
  
D'acord amb la referida Resolució de la Secretaria d'Estat d'Igualtat i contra la Violència de Gènere, la distribució dels fons entre les diferents tipologies de projectes haurà de respectar els següents límits: per als projectes Borses de cura i Creació d'ocupació de qualitat, un mínim del 84 % dels fons assignats a la Comunitat Valenciana; i per al projecte d'Acreditació de l'experiència de cura no professional, un mínim del 10 %. El 6 % restant podrà destinar-se indistintament a qualsevol de les tres categories de projectes fins a completar el 100 % dels fons rebuts. En atenció a aquesta disposició, la Generalitat ha decidit destinar un 90 % de la dotació, 48.044.944,27 €, al projecte de Borses de cura professional per a famílies amb filles i fills menors de 14 anys (ja que té caràcter gratuït la funció de LABORA per al desenvolupament del segon dels projectes que consisteix en la creació d'ocupació de qualitat). I el 10 % restant, 1.642.157,81 €, al projecte d'acreditació d'experiència informal de cura, competència de la Conselleria d'Educació, Cultura i Esport, i, per tant, fora de l'àmbit d'aplicació d'aquest decret.  
  
Per a donar cobertura a les obligacions econòmiques derivades d'aquest decret, es tramitarà, d'acord amb l'article 168.1, C de la Llei 1/2015, l'oportuna modificació de crèdit una vegada aprovat aquest.  
D'altra banda, s'estableix que l'òrgan competent per a la gestió de les subvencions objecte d'aquest decret siga la Direcció General de l'Institut Valencià de les Dones.  
Les subvencions que es concedeixen mitjançant aquest decret no necessiten la notificació a la Comissió Europea, perquè no s'hi donen les condicions de l'article 107 del Tractat de Funcionament de la Unió Europea; en concret, les entitats a les quals van dirigides les subvencions són entitats locals que exerceixen poders públics i tenen caràcter d'administració pública; i s'ha aplicat el que es disposa en el Decret 128/2017, de 29 de setembre, del Consell.  
Les ajudes concedides són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, i, en tal cas, es procediria al reintegrament.  
Per tot el que s'ha exposat, d'acord amb l'article 28.c, de la Llei 5/1983, de 30 de desembre, de la Generalitat, del Consell, a proposta de la vicepresidenta i consellera d'Igualtat i Polítiques Inclusives, prèvia deliberació del Consell, en la reunió de 5 de novembre de 2021,  
  
  
DECRETE  
  
Article 1. Objecte  
Aquest decret té per objecte aprovar les bases reguladores per a la concessió directa de subvencions a les entitats locals que complisquen els requisits de l'article 4, per a la realització de programes i actuacions d'habilitació de serveis de cura professional de qualitat -i amb garantia de drets laborals dels professionals que presten els seus serveis en aquest marc-, de xiquetes, xiquets i joves menors de 14 anys, que puguen prestar-se en dependències públiques habilitades convenientment a aquest efecte, complint amb les garanties sanitàries; tot això dins del Pla Corresponsables promogut per la Secretaria d'Estat d'Igualtat i contra la Violència de Gènere del Ministeri d'Igualtat.  
  
Article 2. Procediment de concessió  
1. Les subvencions regulades per aquest decret tenen caràcter singular en virtut del que es disposa en l'article 22.2.c de la Llei 38/2003, de 17 de novembre, general de subvencions, i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés públic i social, i en atenció a l'especial interés que suposa la implementació de les actuacions referides en l'article anterior.  
  
Donat l'objecte específic de les subvencions es requereix concessió directa i no procedeix convocatòria pública. La dificultat de convocar deriva de la urgència d'atendre les necessitats de les persones en relació amb la conciliació laboral i de formació.  
2. La direcció general de l'Institut Valencià de les Dones realitzarà totes les actuacions de gestió de les subvencions objecte d'aquest decret.  
  
  
Article 3. Finançament  
1. Les subvencions que s'atorguen per concessió directa l'any 2021 ascendeixen a un import global de 18.175.978,27 €, amb càrrec a la línia de subvenció habilitada a aquest efecte dins del programa pressupostari 323.10, «Igualtat de gènere» de la Direcció General de l'Institut Valencià de les Dones.  
2. Per a donar cobertura a les obligacions econòmiques derivades d'aquest decret, es tramitarà, d'acord amb l'article 168.1, C de la Llei 1/2015, l'oportuna modificació de crèdit.  
3. Les ajudes regulades en aquest decret seran finançades amb càrrec als Fons del Ministeri d'Igualtat per al desenvolupament del Pla Corresponsables 2021.  
  
Article 4. Entitats beneficiàries  
Podran ser beneficiaris de les subvencions regulades per aquest decret els ajuntaments de municipis del territori de la Comunitat Valenciana que:  
a) Tinguen empadronats en el municipi a menors de 14 anys.  
b) Es troben al corrent en el pagament d'obligacions per reintegrament de subvencions.  
c) Es troben al corrent de les seues obligacions tributàries i davant la Seguretat Social.  
d) No concórrega en aquests cap de les restants circumstàncies establides en l'article 13, apartats 2 i 3, de la Llei 38/2003, de 17 de novembre, general de subvencions.  
e) Reunisquen qualssevol altres requisits exigits per la normativa que resulten aplicables per a ser beneficiaris de subvencions.  
Els requisits establits en els punts b), d) i e) s'acreditaran mitjançant declaració responsable de l'entitat. El requisit exigit en el punt c) s'apreciarà d'ofici en cas d'obligacions davant la Seguretat Social, i mitjançant l'aportació del corresponent certificat o l'autorització prevista en l'article 9.2 c) d'aquest decret, per al cas de les obligacions tributàries. Es comprovarà d'ofici el requisit exigit en el punt a), conformement amb les dades oficials de l'Institut Nacional d'Estadística, de gener de 2020.  
  
Article 5. Criteris de distribució de les ajudes  
La distribució de les ajudes es realitzarà d'acord amb els següents criteris:  
a) Població del municipi. S'atribuirà una quantitat fixa de diners en funció de la població censada en l'entitat local sol·licitant de l'ajuda, que oscil·larà entre els 2.000 i els 25.000 €, d'acord amb la següent taula:  
  
- D'1 a 1.000 habitants 2.000,00 €  
- De 1.001 a 2.000 habitants 2.500,00 €  
- De 2.001 a 3.000 habitants 3.000,00 €  
- De 3.001 a 4.000 habitants 3.500,00 €  
- De 4.001 a 5.000 habitants 4.000,00 €  
- De 5.001 a 10.000 habitants 5.000,00 €  
- De 10.001 a 15.000 habitants 6.000,00 €  
- De 15.001 a 20.000 habitants 7.000,00 €  
- De 20.001 a 30.000 habitants 8.000,00 €  
- De 30.001 a 40.000 habitants 9.000,00 €  
- De 40.001 a 50.000 habitants 10.000,00 €  
- De 50.001 a 60.000 habitants 11.000,00 €  
- De 60.001 a 70.000 habitants 12.000,00 €  
- De 70.001 a 80.000 habitants 13.000,00 €  
- De 80.001 a 90.000 habitants 14.000,00 €  
- De 90.001 a 100.000 habitants 15.000,00 €  
- De 100.001 a 125.000 habitants 16.000,00 €  
- De 125.001 a 150.000 habitants 17.000,00 €  
- De 150.001 a 175.000 habitants 18.000,00 €  
- De 175.001 a 200.000 habitants 19.000,00 €  
- De 200.001 a 225.000 habitants 20.000,00 €  
- De 225.001 a 250.000 habitants 21.000,00 €  
- De 250.001 a 300.000 habitants 22.000,00 €  
- De 300.001 a 400.000 habitants 23.000,00 €  
- De 400.001 a 500.000 habitants 24.000,00 €  
- Més de 500.000 habitants 25.000,00 €  
  
b) Nombre de menors de 14 anys empadronats en el municipi. Per a obtindre la quantia corresponent a cada entitat beneficiària per aquest segon criteri es multiplicarà el nombre de xiquetes, xiquets i joves menors de 14 anys del municipi per un factor de correcció determinat en funció de la població de la localitat, d'acord amb la següent taula:  
  
  
POBLACIÓ FACTOR  
 DE CORRECCIÓ  
- D'1 a 500 habitants 4,5  
- De 501 a 1.000 habitants 4  
- De 1.001 a 2.000 habitants 3,5  
- De 2.001 a 5.000 habitants 3  
- De 5.001 a 10.000 habitants 2,5  
- De 10.001 a 20.000 habitants 2  
- De 20.001 a 50.000 habitants 1,5  
- De 50.001 a 100.000 habitants 1  
- Més de 100.000 habitants 0,5  
  
A continuació, se sumarà la quantia resultant d'aquesta operació de totes les entitats sol·licitants. L'import que reste després d'aplicar el primer criteri i fins a aconseguir el límit màxim de 47.387.804,27 euros es dividirà entre la suma anterior, i així s'obtindrà una quantia fixa per menor. La quantitat corresponent a cada entitat beneficiària s'obtindrà multiplicant el valor fix per menor pel valor resultant d'aplicar el factor de correcció al nombre de menors de 14 anys de cada entitat local sol·licitant.  
L'import de les ajudes concedides a les entitats beneficiàries en cap cas podrà superar ni ser inferior al muntant total de la línia de subvenció afectada.  
  
Article 6. Actuacions subvencionables  
1. Les entitats beneficiàries hauran de realitzar les següents actuacions subvencionables: Habilitació de serveis de cura professional de qualitat -i amb garantia de drets laborals dels professionals que presten els seus serveis en aquest marc-, de xiquetes, xiquets i joves menors de 14 anys, que puguen prestar-se en dependències públiques convenientment habilitades a aquest efecte, tot complint amb les garanties sanitàries, com ara escoles, centres municipals o poliesportius, entre altres.  
  
Aquests serveis podran prestar-se de la següent forma:  
a) Períodes no lectius: Podran realitzar-se projectes d'oci educatiu en períodes no lectius, dirigits a menors de 14 anys que figuren en el padró municipal d'habitants. Aquests projectes hauran d'estar adaptats a les necessitats laborals de la zona en la qual es desenvolupen, i podran incloure activitats ludicoeducatives, amb monitors o monitores d'oci i temps lliure. Es realitzaran activitats com a campaments, escoles d'hivern, estiu, i similars. Així mateix, es podrà realitzar serveis de «cangur», considerant com a tals els serveis de cura puntual prestats en una instal·lació adequada a l'objecte del servei, amb activitats d'oci educatiu, dins de l'horari establit pel centre, per a cobrir necessitats de persones progenitores, curadores o tutores legals, empleades amb caràcter temporal o que estan rebent formació per a l'ocupació.  
  
b) Dies lectius: Ampliació d'horaris matinal i vespertí en els centres escolars i altres instal·lacions municipals, fent-se càrrec de l'alumnat que, per necessitats laborals dels seus progenitors, curadors o tutors legals, han de deixar-los o recollir-los fora de l'horari educatiu oficialment establit, ja siga amb caràcter puntual (serveis de cangur) o de manera habitual. Aquest temps es dedicarà a realitzar en els centres les tasques escolars i activitats extraescolars, fora de l'horari escolar.  
  
En tots dos casos es fomentarà la cultura, la coeducació, la participació, l'educació ambiental, l'educació emocional i la interculturalitat.  
  
Les circumstàncies d'ocupabilitat, formació o cerca d'ocupació hauran de quedar ben acreditades en el moment de la justificació de les subvencions concedides per a aquesta finalitat.  
2. Respecte del contingut de les activitats, en cap cas podran:  
a) Contindre activitats que suposen avanços curriculars d'àmbit educatiu.  
b) Esmerçar-se, en aquest primer any, en activitats específiques per a xiquetes, xiquets i joves amb necessitats educatives especials.  
c) Produir-se un finançament de polítiques educatives referides a l'Educació Infantil, de 0 a 6 anys.  
d) Destinar-se a la cobertura de «matrícules» d'una altra mena de serveis com ara serveis preexistents esportius, musicals o «extraescolars».  
3. D'acord amb el que s'estableix en el Pla Corresponsables, s'haurà d'afavorir la gratuïtat i la universalitat de les actuacions. En cas que l'entitat beneficiària establira taxes o preus públics per a realitzar la prestació del servei, els ingressos generats haurien de revertir en les mateixes actuacions desenvolupades en el marc del Pla Corresponsables.  
4. En el desenvolupament de les actuacions subvencionades referides en l'apartat primer d'aquest article, les entitats beneficiàries hauran d'establir sistemes d'adjudicació que atorguen caràcter prioritari a l'atenció de famílies monoparentals, víctimes de violència de gènere i d'altres formes de violència contra les dones, dones en situació de desocupació de llarga duració, dones majors de 45 anys o a unitats familiars en les quals existisquen altres responsabilitats relacionades amb les cures.  
5. Així mateix, en els processos de valoració d'accés als programes i serveis posats en marxa amb càrrec als fons rebuts, les entitats beneficiàries hauran de considerar com a criteris de valoració el nivell de renda i les càrregues familiars de les persones que sol·liciten la participació en aquests.  
6. Als efectes establits en l'article 29.2 de la Llei 38/2003, s'autoritza la subcontractació de totes les activitats subvencionades.  
7. El conjunt d'actuacions finançades conformement amb el que es disposa en aquest decret podran executar-se fins al 31 d'agost de 2022.  
  
Article 7. Despeses subvencionables  
1. Es consideren subvencionables les següents despeses, justificades com cal:  
a) Diagnòstic de la necessitat. El procediment a partir del qual s'obté la informació necessària per a elaborar un programa de servei de cura i atenció de menors aplicant la metodologia més apropiada per a això, en funció de les característiques del municipi i el nombre de menors a atendre.  
b) Derivació de les sol·licituds cap al recurs més adequat a les necessitats del menor i persones progenitores, tutores o tutors, etc.  
c) Prestació de serveis. La cura i atenció de xiquetes, xiquets i joves menors de 14 anys durant l'activitat laboral o de formació per a l'ocupació dels pares, mares, tutors legals o persones responsables pot realitzar-se en qualsevol dels serveis, sense que siguen excloents. Així mateix, seran subvencionables les despeses d'adequació de les instal·lacions en les quals es realitzarà l'activitat (aules, mobiliari, recursos didàctics, informàtics, tecnològics, etc.) i la contractació de professionals per a la realització dels serveis, en els termes establits en aquest decret.  
2. En cas d'acudir a la contractació de serveis, els contractes executats en aplicació dels fons rebuts hauran de subjectar-se a les prescripcions establides en la normativa de contractació del sector públic, i incorporar clàusules socials que promoguen la igualtat efectiva entre homes i dones.  
3. Queda exclòs el finançament de despeses que per la seua naturalesa econòmica s'enquadren en el capítol 1, Despeses de Personal o en els capítols 8 o 9 d'actius i passius financers, respectivament, així com despeses realitzades que es materialitzen en prestacions econòmiques directes a persones o famílies.  
Excepcionalment es podrà finançar la realització de despeses del capítol 1 quan aquestes corresponguen a l'execució derivada d'un programa de caràcter temporal establit conformement amb el que es disposa en l'article 10.1.c del text refós de la Llei de l'Estatut bàsic de l'empleat públic aprovat pel Reial decret legislatiu 5/2015, de 30 d'octubre.  
  
  
Article 8. Obligacions de les entitats beneficiàries  
1. Les entitats beneficiàries de les subvencions quedaran subjectes a les obligacions establides en l'article 14 i concordants de la Llei 38/2003.  
2. Per a l'execució del programa, les entitats beneficiàries hauran de contractar professionals per a la realització dels serveis. Aquests professionals hauran de tindre alguna de les següents titulacions: Tècnic/a Superior en Educació Infantil, Tècnic/a Superior en Animació Sociocultural i Turística, Tècnic/a Superior en Ensenyament i Animació Soci Esportiva, Tècnic/a Superior en Integració Social, Monitors/es d'oci i temps lliure i Auxiliar d'Educació Infantil o de Jardí d'Infància. La contractació de personal per part de les entitats subvencionades en cap cas suposarà cap relació jurídica amb la Generalitat.  
  
3. Les instal·lacions utilitzades per a la prestació dels serveis (aules, mobiliari, recursos didàctics, informàtics, tecnològics, etc.) hauran de ser suficients i idònies per a la realització de l'activitat. Les aules seran adequades al nombre i característiques de les persones menors.  
  
4. Les entitats beneficiàries hauran de comunicar a la Direcció General de l'Institut Valencià de les Dones la concessió d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en aquest decret. Aquesta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.  
5. Les entitats beneficiàries de les subvencions hauran de sotmetre's a la normativa sobre supervisió, seguiment i control de subvencions, així com facilitar tota la informació requerida per l'òrgan gestor de la subvenció.  
6. Totes les actuacions dutes a terme amb càrrec als fons rebuts hauran d'identificar-se amb la imatge gràfica del Pla Corresponsables, així com amb els logotips institucionals del Ministeri d'Igualtat i de la Secretaria d'Estat d'Igualtat i contra la Violència de Gènere, que es facilitaran per part de la Vicepresidència i Conselleria d'Igualtat i Polítiques Inclusives a les entitats locals beneficiàries.  
Tota la documentació necessària per a la realització de projectes o programes que es financen amb càrrec als fons rebuts, en la senyalització exterior dels llocs on s'executen els projectes i, en tot cas, en les activitats de difusió que les entitats destinatàries dels fons puguen desenvolupar en relació amb aquests, haurà de constar expressament, en lloc visible, que s'han finançat amb càrrec als fons rebuts del Ministeri d'Igualtat, Secretaria d'Estat d'Igualtat i contra la Violència de Gènere, en el marc del Pla Corresponsables.  
  
L'incompliment d'aquesta obligació donarà lloc, en el cas que encara fora possible el seu compliment en els termes establits, al fet que es requerisca a l'entitat beneficiària perquè adopte les mesures de difusió establides en un termini no superior a 15 dies, amb exprés advertiment de les conseqüències que d'aquest incompliment pogueren derivar-se. En el cas que s'hagueren desenvolupat ja les actuacions corresponents i no resultara possible el seu compliment en els termes establits, es podran establir mesures alternatives, sempre que aquestes permeteren donar la difusió dels fons rebuts amb el mateix abast previst en aquest decret, per a les quals es fixarà un termini no superior a 15 dies per a la seua adopció, amb exprés advertiment de les conseqüències que d'aquest incompliment pogueren derivar-se. L'incompliment d'aquestes obligacions podrà determinar l'exigència del reintegrament dels fons percebuts.  
7. Així mateix, de conformitat amb el que es disposa en l'article 3.2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, la beneficiària haurà de donar l'adequada publicitat a l'ajuda, indicant com a entitat concedent la Generalitat, l'import rebut i el programa d'activitat subvencionat. La difusió d'aquesta informació es realitzarà preferentment a través de les corresponents pàgines web, sense perjudici que s'haja de fer constar en escrits, anuncis, publicacions, rètols i en qualsevol suport. En cas que no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat.  
8. Les entitats beneficiàries de les subvencions hauran de presentar dues memòries: una memòria tècnica abans del 15 de febrer de 2022 i una altra abans del 30 de setembre de 2022, amb el contingut assenyalat en l'article 14.2 d'aquest decret.  
  
Article 9. Termini i forma de presentació de la sol·licitud  
1. El termini per a la presentació de sol·licituds serà de 15 dies naturals a partir de l'endemà de la publicació d'aquest decret en el Diari Oficial de la Generalitat Valenciana.  
2. En la sol·licitud es farà constar o s'adjuntarà, si escau, la següent informació i documentació, per a acreditar el dret a obtindre l'ajuda:  
  
a) NIF i domicili fiscal.  
b) Model normalitzat de domiciliació bancària, emplenat com cal, que designe el compte en la qual es realitzarà l'ingrés de l'ajuda.  
  
c) Acreditació de trobar-se al corrent de les seues obligacions tributàries i davant la Seguretat Social. Respecte de les obligacions tributàries, la sol·licitant podrà autoritzar l'òrgan instructor perquè obtinga directament l'acreditació del seu compliment, conformement amb el que es disposa en l'article 95.2 de la Llei 58/2003, de 17 de novembre, general tributària i en l'article 2 de l'Ordre del Ministeri d'Economia i Hisenda, de 18 de novembre de 1999, relatiu al subministrament d'informació tributària a les Administracions públiques per al desenvolupament de les seues funcions. Els que no atorguen aquesta autorització hauran d'aportar la documentació acreditativa que es troben al corrent de les mencionades obligacions. Pel que fa a les obligacions enfront de la Seguretat Social, seran obtingudes directament per l'òrgan instructor d'acord amb l'article 77.1 del Reial decret legislatiu 8/2015, de 30 d'octubre, pel qual s'aprova el text refós de la Llei general de la Seguretat Social.  
d) Declaració responsable de no concórrer en l'entitat sol·licitant cap altra de les circumstàncies assenyalades en l'article 13, apartats 2 i 3, de la Llei 38/2003.  
e) Declaració responsable de concórrer en l'entitat sol·licitant qualssevol altres requisits per a ostentar la condició de beneficiari de subvencions exigits per la normativa que els resulte aplicable en matèria de subvencions.  
3. La sol·licitud amb la documentació adjunta es presentarà, exclusivament, de manera telemàtica, mitjançant l'accés a l'apartat de serveis en línia, de la seu electrònica de la Generalitat, accessible a través de la següent adreça:  
https://www.gva.es/es/inicio/procedimientos'id\_proc=22482&version=amp, on podran localitzar-se els models normalitzats associats al procediment.  
Per a això, serà necessari disposar de qualsevol dels sistemes de signatura electrònica admesos i que figuren en la seu electrònica de la Generalitat, https://sede.gva.es.  
4. Únicament es podrà presentar una sol·licitud d'ajuda per persona jurídica sol·licitant que complisca els requisits de l'article 4 d'aquest decret.  
5. Tots els models normalitzats indicats en aquest decret podran descarregar-se des de la web de la Vicepresidència i Conselleria d'Igualtat i Polítiques Inclusives.  
  
Article 10. Esmena de sol·licituds  
1. Rebudes les sol·licituds, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut dels quals s'ha de pronunciar la resolució.  
2. Quan la sol·licitud no complisca els requisits exigits, o no s'adjunte la documentació que, d'acord amb aquest decret, resulte exigible, segons l'article 68.1 de la Llei 39/2015, d'1 d'octubre, del procediment administratiu comú de les administracions públiques, es requerirà, per mitjans telemàtics, a la persona interessada, perquè en el termini de 10 dies, esmene la falta o acompanye els documents preceptius, indicant que si no ho fa, es considerarà que ha desistit de la seua petició, amb una resolució prèvia, que haurà de ser dictada en els termes establits en l'article 21 de la citada Llei 39/2015. L'esmentada documentació s'aportarà exclusivament per mitjans telemàtics en la seu electrònica de la Generalitat, en l'enllaç establit per a això, en l'adreça electrònica anteriorment esmentada.  
  
Article 11. Ordenació i instrucció  
1. L'ordenació i instrucció del procediment correspondran a la Direcció General de l'Institut Valencià de les Dones, que rebrà les sol·licituds presentades i verificarà que complisquen els requisits per a poder ser tramitades.  
2. Examinades les sol·licituds, l'òrgan instructor emetrà un informe en el qual farà constar que es compleixen els requisits necessaris per a la concessió de les ajudes, i proposarà la relació de sol·licitants perceptores de la subvenció, així com la quantia corresponent a cadascuna resultant de l'aplicació dels criteris de distribució descrits en l'article 5 d'aquest decret.  
  
Article 12. Resolució i recursos  
1. La resolució de concessió determinarà la quantia concedida.  
2. El termini per a resoldre i notificar la resolució serà de 6 mesos des de la data de finalització del termini establit per a la presentació de sol·licituds. Transcorregut aquest termini sense que s'haja dictat i notificat resolució expressa, la sol·licitud podrà entendre's desestimada.  
3. La resolució exhaureix la via administrativa i contra aquesta podrà interposar-se un recurs potestatiu de reposició en el termini d'un mes des de la publicació d'aquest acte, de conformitat amb els articles 123 i 124 de la Llei 39/2015, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, sense perjudici de la interposició de qualsevol altre recurs que s'estime oportú.  
  
Article 13. Pagament de la subvenció  
1. El 100 % de la quantia de la subvenció concedida es lliurarà anticipadament.  
2. El pagament s'efectuarà d'una sola vegada, per mitjà de transferència bancària, després que es dicte la resolució de concessió, sempre que l'entitat beneficiària complisca els requisits exigits per la Llei 38/2003, i per l'article 4 d'aquest decret.  
  
Article 14. Justificació de la subvenció  
1. L'entitat local haurà de justificar abans del 30 de setembre de 2022 la quantitat subvencionada mitjançant la presentació davant la direcció territorial de la Vicepresidència i Conselleria d'Igualtat i Polítiques Inclusives de la província corresponent d'un certificat d'obligacions reconegudes per la corporació en aqueix període, subscrit per la persona titular de la intervenció, i amb el vistiplau de la persona titular de l'alcaldia presidència de l'entitat local, en el qual es faça constar que l'import de la subvenció s'ha executat en els termes previstos, i s'han complit tots els requisits establits.  
2. Sense perjudici del que es disposa en l'apartat anterior, l'entitat local haurà de presentar, abans del 30 de setembre de 2022, en model normalitzat, una memòria justificativa de les activitats realitzades que són objecte de la subvenció que haurà de detallar:  
a) Actuacions realitzades amb la seua descripció, data i lloc d'execució.  
b) Persones contractades, especificant la titulació.  
c) Nombre de destinataris de cadascuna de les actuacions dutes a terme, amb especificació d'edat i sexe.  
d) Grau de compliment de l'objectiu proposat amb indicadors.  
e) Valoració i proposta de millora.  
f) Annexos.  
3. En cas de no presentar el certificat esmentat en l'apartat 1 d'aquest article, l'entitat beneficiària haurà de presentar un compte justificatiu de la despesa total efectuada per l'entitat en el programa subvencionat que haurà de contindre la següent informació: Una relació de documents de despesa o factures amb la signatura de les persones que exerceixen la representació legal de l'entitat i de la tresoreria, les quals certificaran tant la seua veracitat com que tota aquesta documentació no ha sigut utilitzada per a justificar cap altra subvenció. Aquesta relació ha de contindre: número d'ordre; data d'emissió; proveïdor; CIF; concepte; actuació de la memòria justificativa a la qual s'imputa; i import.  
  
4. Les entitats beneficiàries de les subvencions regulades en aquest decret hauran de justificar, abans del 30 de setembre de 2022, la totalitat de les despeses objecte de la subvenció que hagen sigut finançades amb aquesta durant el present exercici i, com a màxim, fins al 31 d'agost de 2022.  
  
Article 15. Pla de control  
1. Es durà a terme el control de la realització de les activitats subvencionades mitjançant la comprovació i el control material de la documentació administrativa i de la resta de la documentació aportada.  
2. La comprovació administrativa de la justificació documental de la subvenció concedida es realitzarà mitjançant la revisió de la documentació acreditativa dels requisits establits en l'article 4 de les presents bases per a ser beneficiari de l'ajuda.  
3. La comprovació material de l'efectiva realització del programa es durà a terme en els termes establits en el corresponent Pla de Control que s'elaborarà a aquest efecte per la Direcció General de l'Institut Valencià de les Dones, en els termes establits en l'article 169.3 de la Llei 1/2015.  
  
Article 16. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació de les despeses realitzades no arribe a la quantia atorgada, així com quan havent-se subvencionat una part del cost total de l'activitat, no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà l'audiència a l'interessat.  
3. En els casos establits en l'article 37 de la Llei general de subvencions, les entitats beneficiàries hauran de reintegrar la totalitat o una part de la quantitat percebuda més els corresponents interessos de demora. En aquests casos es procedirà a la incoació de l'oportú expedient que, amb audiència prèvia de l'interessada, serà resolt per la persona titular de la Conselleria d'Igualtat i Polítiques Inclusives.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en l'ordre jurisdiccional competent.  
5. La Vicepresidència i Conselleria d'Igualtat i Polítiques Inclusives realitzarà totes les inspeccions tècniques i administratives que considere necessàries a fi de conformar la correcta execució de l'activitat subvencionada.  
  
Article 17. Règim jurídic  
Aquestes subvencions es regiran, a més de per el que es disposa en aquest decret, per la Llei 38/2003, de 17 de novembre, general de subvencions i pel seu reglament de desenvolupament, excepte en allò que afecte els principis de publicitat i concurrència; així com pel que es disposa en la Llei 1/2015; i resta de normativa vigent que siga aplicable.  
  
Article 18. Protecció de dades de caràcter personal  
La gestió d'aquestes ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Article 19. Facultats d'execució  
Es faculta la persona titular de la direcció general de l'Institut Valencià de les Dones per a dictar les instruccions i adoptar les mesures oportunes per al desplegament i execució d'aquest decret  
  
Article 20. Eficàcia  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 21. Recursos  
De conformitat amb el que es disposa en l'article 168.1.C, de la Llei 1/2015, les bases regulades per aquest decret no tenen caràcter de disposició general.  
  
Contra aquest decret, que exhaureix la via administrativa, es podrà interposar un recurs potestatiu de reposició en el termini d'un mes des de la publicació d'aquest acte, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, sense perjudici de la interposició de qualsevol altre recurs que s'estime oportú.  
  
Alacant, 5 de novembre de 2021  
  
El president de la Generalitat,  
XIMO PUIG I FERRER  
  
La vicepresidenta i consellera  
d'Igualtat i Polítiques Inclusives,  
MÓNICA OLTRA JARQUE